**Najčastejšie kladené otázky (FAQ) k výzve na predkladanie projektových zámerov na budovanie a zlepšenie technického vybavenia jazykových učební, školských knižníc, odborných učební rôzneho druhu v základných školách vyhlásenej 21. decembra 2016 v znení aktualizácie č. 1 z 13.2.2017**

**IROP-PO2-SC222-PZ-2016-2**

**OPRÁVNENOSŤ ŽIADATEĽA / OPRÁVNENOSŤ AKTIVÍT PROJEKTU**

Otázka č. 1:

Môže podať projektový zámer aj samotná škola?

Odpoveď:

Vo výzve na predkladanie projektových zámerov IROP-PO2-SC222-PZ-2016-2 je okruh oprávnených žiadateľov definovaný v časti 2.1. Kategória podmienok oprávnenosti: OPRÁVNENOSŤ ŽIADATEĽA, bod 1 Právna forma. V zmysle uvedeného nemôže projektový zámer podať samotná škola, ale jej zriaďovateľ. Projekt sa v rámci Špecifického cieľa č. 2.2.2  realizuje v plno-organizovaných ZŠ so všetkými ročníkmi 1 – 9.

Otázka č. 2:

Prosím Vás o informáciu, či neplnoorganizovaná škola, teda taká, čo má len ročníky 1-4, je oprávneným žiadateľom v rámci výzvy na predkladanie projektových zámerov na budovanie a zlepšenie technického vybavenia jazykových učební, školských knižníc, odborných učební rôzneho druhu v základných školách

Odpoveď:

Okruh oprávnených žiadateľov je definovaný vo výzve (*časť 2.1. Kategória podmienok oprávnenosti: OPRÁVNENOSŤ ŽIADATEĽA, bod 1 Právna forma*). **Projekt sa v rámci Špecifického cieľa č. 2.2.2 realizuje v plno-organizovaných ZŠ so všetkými ročníkmi 1–9** (*kapitola* *2.2.2.2.Hlavné zásady výberu operácií Integrovaného regionálneho operačného programu 2014 – 2020*). Z uvedeného vyplýva, že neplno-organizovaná škola nemôže byť oprávneným žiadateľom v rámci výzvy.

Otázka č. 3:

Mesto je zriaďovateľom viacerých základných škôl, pričom viaceré z nich spĺňajú podmienku č. 31 výzvy v súvislosti s územným zacielením výzvy na PZ (index investičnej účinnosti). Môže žiadateľ v rámci Výzvy IROP-PO2-SC222-PZ-2016-2 predložiť:

1. jeden spoločný projektový zámer na všetky základné školy v rámci mesta spĺňajúce podmienku č. 31 alebo
2. predložiť projektový zámer pre vybavenie každej základnej školy spĺňajúcej podmienku č. 31 samostatne, resp.
3. môže žiadateľ predložiť viacero projektových zámerov v rámci predmetnej výzvy?

Odpoveď:

a.  Nie, v rámci výzvy IROP-PO2-SC222-PZ-2016-2 môže žiadateľ v rámci jedného podaného projektového zámeru žiadať o poskytnutie NFP na projekt jednej ZŠ, nie je možné riešiť vybavenie dvoch a viacerých ZŠ v rámci jedného PZ. V prípade, ak sa jedná o jednu ZŠ s viacerými elokovanými pracoviskami, tieto môžu byť zahrnuté v rámci jedného PZ.

b.  Áno, žiadateľ sa môže do výzvy zapojiť podaním viacerých projektových zámerov, samostatne na každú ZŠ spĺňajúcu podmienky výzvy.

c. Áno, pozri predchádzajúcu odpoveď.

Otázka č. 4:

Zistili sme, že v tejto výzve na podávanie projektových zámerov na budovanie a zlepšenie technického vybavenia odborných učební nespĺňame index investičnej účinnosti. Môžeme si podať projektový zámer?

Odpoveď:

Žiadateľ je povinný preukázať dosiahnutie indexu investičnej účinnosti v hodnote vyššej alebo rovnajúcej sa stanovenému minimálnemu IIÚ. Dosiahnutie minimálnej hodnoty IIÚ znamená splnenie podmienky č. 31 výzvy na predkladanie projektových zámerov v súvislosti s územným zacielením výzvy. Dosiahnutie minimálnej hodnoty indexu investičnej účinnosti pre príslušný projektový zámer znamená splnenie podmienky, že projekt je realizovaný na oprávnenom území V opačnom prípade žiadateľ nespĺňa podmienky oprávnenosti poskytnutia príspevku a predložený projekt nie je oprávnený na financovanie v rámci výzvy.

Otázka č. 5:

Je možné v rámci vyhlásenej výzvy IROP-PO2-SC222-PZ-2016-2 žiadať finančné prostriedky na dovybavenie, resp. rozšírenie jazykovej učebne alebo zriadenie ďalšej jazykovej učebne na príslušnej základnej škole?

Odpoveď:

V zmysle bodu 15. Čestné vyhlásenie žiadateľa vo formulári PZ žiadateľ vyhlasuje aj nasledovné: *„na oprávnené výdavky uvedené v projekte v minulosti nebol poskytnutý príspevok z verejných prostriedkov ani z Recyklačného fondu, predmet projektového zámeru nebol schválený v inom konaní, ani zároveň neprebieha schvaľovanie žiadosti o NFP k rovnakému predmetu projektového zámeru, ktoré by nebolo ku dňu predloženia tejto žiadosti o NFP ukončené právoplatným rozhodnutím o žiadosti o NFP“*.

Na základe vyššie uvedených môže žiadateľ zaradiť do oprávnených výdavkov tovary, služby a práce súvisiace s vybavením resp. rozšírením jazykovej učebne, iba na konkrétne výdavkové položky, ktoré neboli schválené v inom konaní resp. v súčasnosti neprebieha proces  schvaľovania takýchto výdavkových položiek.

V prípade potreby zriadenia ďalšej jazykovej učebne na príslušnej základnej škole musí byť riadne odôvodnená reálna potreba vytvorenia ďalšej jazykovej učebne v nadväznosti na východiskovú situáciu a vhodnosti navrhovaných aktivít s ohľadom na očakávané výsledky (vo formulári PZ resp. ŽoNFP hlavne body 7. Popis projektu, 7.1  Popis východiskovej situácie a 7.2 Spôsob realizácie aktivít projektu, ďalej v Opise projektu – príloha č. 5 PZ / príloha č. 2 ŽoNFP).

Otázka č. 6:

V rámci tejto výzvy je možné, aby škola realizovala aktivitu a) aj aktivitu b). Môže realizovať viacero aktivít?  Chceli by sme obstarať jazykovú učebňu na výučbu cudzích jazykov a obstarať školskú knižnicu.

Odpoveď:

Výzva na prekladanie projektových zámerov umožňuje realizáciu viacerých aktivít v rámci jedného projektu (Podmienka oprávnenosti č. 13 Podmienka oprávnenosti aktivít projektu).

Škola môže realizovať aktivitu a) – *obstaranie jazykových učební* ... aj aktivitu b) – *obstaranie školských knižníc vrátane* ..., typ aktivity f) – *stavebno-technické úpravy pre potreby obstarania učební* nie je možné realizovať ako samostatný/jediný typ aktivity.

Otázka č. 7:

Nakoľko nie je výzvou stanovená minimálna a maximálna dĺžka realizácie projektu, môžeme si ju stanoviť sami? Akú dĺžku nám odporúčate? Môže byť 12 mesiacov?

Odpoveď:

V rámci výzvy nie je stanovená minimálna ani maximálna dĺžka realizácie projektu, pri dodržaní časovej oprávnenosti výdavkov projektu, ktorá je uvedená v Príručke pre žiadateľa - Príloha č. 2a: Pravidlá oprávnenosti výdavkov pre IROP.

Stanovenie dĺžky realizácie aktivít projektu je plne v kompetencii žiadateľa (môže sa stanoviť na základe technickej správy, projektovej dokumentácie, resp. v zmysle dodacích podmienok pri nákupe tovaru). Zároveň však odporúčame, aby žiadateľ zrealizoval projekt najskôr, ako je to možné a neodkladal jeho realizáciu.

Otázka č. 8:

V rámci projektu nebudeme mať stavebné práce. Jedná sa teda o neinvestičný projekt? Môžeme počas projektu zamestnať človeka na dohodu o vykonaní práce?

Odpoveď:

Nákup tovaru žiadateľom je **INVESTIČNÝ** projekt. Výdavky týkajúce sa obstarania učební ZŠ (výdavky na **dlhodobý nehmotný majetok** – 013 softvér, 014 oceniteľné práva a **dlhodobý hmotný majetok –** 021stavby, 022 samostatné hnuteľné veci a súbory hnuteľných vecí) sú výdavkami investičného charakteru.

K druhej otázke:

Výdavky na odmenu pre zamestnanca pracujúceho na základe dohody o vykonaní práce alebo dohody o pracovnej činnosti sú oprávnenými výdavkami za predpokladu, že spĺňajú podmienky uvedené v kapitole 4.8.1 Prílohy 2.a k Príručke pre žiadateľa a zároveň neprevyšujú limit výdavkov uvedený v Prílohe 2.b k Príručke pre žiadateľa.

Otázka č. 9:

Mzda dohodára a náklady na publicitu  budú zaradené do nepriamych výdavkov, čiže môžem na ne použiť len 7%? Čiže ak výška priamych výdavkov bude 100.000,- EUR, tak na nepriame výdavky máme len 7.000,- EUR a COV nášho projektu budú 107.000,- EUR? Počítam správne?

Odpoveď:

Maximálna výška celkových nepriamych výdavkov je 3% z celkových priamych oprávnených výdavkov projektu INVESTIČNÉHO charakteru.

Váš výpočet COV je nesprávny, nepriame výdavky Vášho projektu predstavujú max. sumu 3.000 EUR. COV Vášho projektu budú 103.000,- eur.

Otázka č. 10:

Ako si máme nastaviť časový harmonogram, ak do výdavkov chceme zahrnúť aj spracovanie projektovej dokumentácie (PD) a samotné stavebné práce? Objednávka na spracovanie PD je s dátumom 01/2017, ale samotné stavebné práce plánujeme začať  po vydaní rozhodnutia o schválení/neschválení, čiže asi od 07/2017. Musíme dať začiatok realizácie už od 07/2017?

Odpoveď:

**Projektová dokumentácia je oprávneným výdavkom** len v prípade, ak podľa platnej legislatívy je vyžadované právoplatné rozhodnutie stavebného úradu (stavebné povolenie); **Oprávnená je len dokumentácia skutočného vyhotovenia stavby**.

Žiadateľ nesmie ukončiť fyzickú realizáciu všetkých oprávnených hlavných aktivít projektu pred predložením PZ a ani pred predložením ŽoNFP na RO/SO pre IROP bez ohľadu na to, či uhradil všetky súvisiace platby.

Začiatok realizácie hlavných aktivít projektu odporúčame stanoviť v zmysle Vašej otázky po **07/2017**, nakoľko hlavné aktivity projektu predpokladáte uskutočniť až po 07/2017. Začiatok hlavných aktivít projektu žiadateľ oznamuje RO/SO zaslaním prílohy č. 3 Zmluvy o poskytnutí NFP „Hlásenie o začatí realizácie hlavných aktivít Projektu“.

Otázka č. 11:

Otázka ohľadom stavebných úprav: aktivita stavebné úpravy sa podľa výzvy nemôže realizovať ako samostatná aktivita. Otázka: ak ZŠ už má nakúpené didaktické pomôcky pre žiakov do odbornej učebne a v rámci realizácie aktivity odbornej učebne plánuje obstarať len žiacke stoly, laboratórne pracoviská pre učiteľa a žiakov a uskutočniť stavebné úpravy (sieťové rozvody, elektroinštalácie a iné), sú v takomto prípade stavebné úpravy povolené bez limitov alebo je stanovená podmienka?

Odpoveď:

Limit nie je stanovený, ale treba vziať do úvahy, že oprávnené výdavky sú len tie, ktoré sú nevyhnutne súvisiace s vytvorením priestorov učební.

Otázka č. 12:

***Je možné vymeniť okná v učebni, ktorá sa bude obstarávať, pokiaľ je to nevyhnutné?*** (Podobne: je možné vymeniť aj vykurovacie telesá – radiátory, v prípade, že je to nevyhnutné k zariadeniu a fungovaniu tried?)

Odpoveď:

Je potrebné si uvedomiť, že v rámci výzvy ide o stavebno – technické úpravy pre potreby obstarania učební. Na základe uvedeného v rámci aktivity f) je možné uskutočniť iba nevyhnutné úpravy interiéru súvisiace s vytvorením priestorov pre potreby učební/knižníc. V prípade takýchto úprav je potrebné vysvetliť dôvody, napr. z dôvodu dodržania hygienickej normy pre učebňu ..., dôvod výmeny zatekajúcich radiátorov - uvedené musí byť náležite v PZ zdôvodnené a jasné a týka sa to iba príslušnej učebne.

Otázka č. 13:

Prosím Vás o odpoveď, či ZŠ môže žiadať a bude oprávnená učebňa geografie? V benchmarkoch nie je, hoci v aktivitách k 2.2.2  (str. 15 Príručky pre žiadateľa) je obstaranie prírodovedných učební, kde by som zaradila aj učebňu geografie.

Odpoveď:

Učebňa geografie nie je v rámci výzvy IROP-PO2-SC222-PZ-2016-2 oprávnená. Obstaraním prírodovedných učební sa v rámci predmetnej výzvy rozumejú učebne Fyziky a Biologické/Chemické učebne.

Otázka č. 14:

Základná škola má samostatnú budovu, ktorá bola pôvodne postavená v 80-tych rokoch 20. stor. ako budova školských dielní, neskôr bola používaná na iný účel. V tejto budove chce škola zriadiť polytechnickú učebňu, na ktorej vytvorenie sa bude uchádzať o zdroje v rámci aktuálnej výzvy. Je potrebné, aby prístup do učebne bol bezbariérový, alebo je na voľbe žiadateľa, ktoré inkluzívne opatrenia vo výchove a vzdelávaní uvedené v prílohe č. 11 uplatní a ktoré nie? V prípade, že zabezpečenie bezbariérovosti je povinné, sú výdavky spojené s vybudovaním bezbariérového vstupu, prípadne aj s úpravou bezbariérovosti priľahlých sociálnych zariadení, oprávnenými výdavkami v rámci tejto výzvy?

Odpoveď:

V zmysle prílohy č. 5 výzvy sú oprávnené len „nevyhnutné stavebno-technické úpravy súvisiace (výlučne) s vytvorením priestorov pre potreby učební a knižníc“. Treba však vziať do úvahy to, že pri príprave a schvaľovaní projektovej dokumentácie je žiadateľ povinný postupovať v zmysle platnej legislatívy. Takže v nadväznosti na uvedené sa to týka aj prvkov bezbariérovosti, ak sú v rámci platnej legislatívy takéto úpravy/prvky nevyhnutné. Zdôrazňujeme, že prvky bezbariérovosti sú oprávnené iba v rámci samotnej stavebno-technickej úpravy priestorov učební/knižníc. V zmysle bodu 7 Projektového zámeru „Popis projektu“ musí žiadateľ popísať zdôvodnenie, ako tieto stavebno-technické úpravy nevyhnutne súvisia s vytvorením priestorov pre potreby učebne/knižnice.

Otázka č. 15:

Môže sa v rámci stavebných úprav už existujúcich priestorov realizovať výmena zastaralého žiarivkového osvetlenia za nové LED osvetlenie, ktoré bude ekologickejšie, v konečnom dôsledku ekonomickejšie a zlepšia sa tým svetelné podmienky v učebni?

Odpoveď:

Áno, ale iba v obstaraných/vybavených učebniach .

Otázka č. 16:

Je oprávnené obstaranie **MOBILNEJ UČEBNE** pri ZŠ - napr. jazykovej alebo IKT učebne (aktivita a) a e) výzvy)? ZŠ kvôli priestorovej obmedzenosti (nedostatok voľných priestorov) nemá možnosť vytvoriť samostatnú učebňu (triedu). Mobilná učebňa vyrieši tento problém tak, že nakúpené zariadenie sa bude prenášať z triedy do triedy podľa potreby vyučovacieho procesu.

Odpoveď:

V zmysle zverejnenej výzvy nie.

Otázka č. 17:

Je možné žiadať o vybavenie polytechnickej učebne v priestoroch, ktoré sú vo vlastníctve žiadateľa, ale pre najbližší rok ich bude využívať iný subjekt (zubár základnej školy), ktorý má zmluvu na prenájom priestorov?  Po skončení nájomnej zmluvy by chcela škola tieto priestory využívať ako učebňu, teda samotná realizácia projektu by sa uskutočnila až o rok?

Odpoveď:

Žiadateľ musí splniť podmienky oprávnenosti výzvy, o.i. musí mať vysporiadané majetkovo-právne vzťahy počas realizácie projektu a zároveň počas obdobia udržateľností projektu, min. 5 rokov po ukončení realizácie projektu. V prípade výzvy na predkladanie PZ má podmienka informatívny charakter. Splnenie podmienky sa vzťahuje na konanie o ŽoNFP

Otázka č. 18:

Usmernenie k IKT učebni – **variant tablet / notebook**  - v tomto prípade je možné žiadať len o jeden z modelov, prípadne môže ísť o kombináciu napr. 8 ks tabletov a 8 ks notebookov?

Odpoveď:

V tomto prípade je kombinácia možná.

Otázka č. 19:

V rámci Osobných výdavkov je OV aj **odmena za práce vykonané mimo zamestnaneckého pomeru** na základe dohody**.** Sú dodržané pravidlá oprávnenosti, ak Žiadateľ uzavrie takúto dohodu s fyzickou osobou (ktorá aktuálne nie je u žiadateľa v pracovnoprávnom vzťahu)?

Odpoveď:

Žiadateľ postupuje v zmysle Zákonníka práce.

Otázka č. 20:

Je možné v rámci školy vybudovať nadstavbou resp. prístavbou nové priestory, kde budú umiestnené jednotlivé učebne?

Odpoveď:

V rámci výzvy IROP-PO2-SC222-PZ-2016-2 sú oprávnené len nevyhnutné stavebno-technické úpravy súvisiace s vytvorením priestorov pre potreby učební a knižníc **v rámci existujúcich priestorov ZŠ**. Nadstavby a prístavby v rámci výzvy nie sú oprávnené.

Otázka č. 21:

Je možné do knižničného fondu zaradiť PVC nápovedné nástenné mapy z rôznych vyučovacích predmetov?

Odpoveď:

Áno, v súlade s definíciou knižničného fondu v rámci prílohy č. 5 aktualizovanej výzvy.

Otázka č. 22:

Je možná výmena okien na učebni? Učebňa, kde prebieha vyučovanie techniky, má síce okná, ale nedajú sa otvárať. Je to pivničný priestor (kedysi to boli šatne) a okná sú príliš vysoko. Vetranie je práve v tejto učebni dosť dôležité,  kvôli prachu tam mávajú žiaci problém s dýchaním. Pokladá sa v tomto prípade výmena okien za nevyhnutnú stavebno-technickú úpravu?

Odpoveď:

Oprávnené sú stavebno-technické úpravy súvisiace s vytvorením priestorov pre potreby učební. Výmena okien môže byt oprávnená, napr. ak v rámci projektu bude obstarané také vybavenie, ktorého výsledkom práce bude napr. zvýšená prašnosť, a teda potreba vetrania, potrebné zdôvodniť hygienickými štandardmi, BOZP...

Otázka č. 23:

Do modernizácie učební je možné zahrnúť aj prislúchajúci "kabinet" s pomôckami, nábytkom a pracovným stolom učiteľa, ak sa vojdeme do benchmarku na danú učebňu?

Odpoveď:

Takáto aktivita nie je v rámci danej výzvy oprávnená.

Otázka č. 24:

Oprávnenou aktivitou je “obstaranie odborných učební“. Je tým myslené vyslovene len vytvorenie = zriadenie novej odbornej učebne alebo je povolená aj modernizácia/materiálno- technické dovybavenie/ zlepšenie technického stavu už existujúcich odborných učební (učebňa existuje, ale je malá, nemá potrebné technické vybavenie – je potrebné ju rozšíriť, modernizovať a dovybaviť)?

Odpoveď:

Žiadateľ môže vytvoriť novú odbornú učebňu/knižnicu už v existujúcich priestoroch, alebo modernizovať existujúcu učebňu/knižnicu. Medzi oprávnené výdavky patria aj nevyhnutné stavebno-technické úpravy súvisiace s vytvorením priestorov pre potreby učební a knižníc v rámci existujúcich priestorov ZŠ (vybudovanie priečok, vodoinštalácie, elektroinštalácie, sieťové rozvody, podlahy...). Stavebné práce nie sú súčasťou benchmarku, sú stanovené v zmysle rozpočtu stavebných prác vypracovaného autorizovanou osobou, cenových ponúk, resp. ako výsledok verejného obstarávania.

Otázka č. 25:

V zmysle výzvy je medzi oprávnené výdavky zaradené okrem iného:

* nákup interiérového vybavenia ZŠ,
* vybavenie a zariadenie školskej knižnice (vrátane knižničného fondu),
* nákup telekomunikačnej a výpočtovej techniky vrátane príslušenstva (napr. počítačové zostavy, externé disky, tlačiarne, notebooky) bezprostredne súvisiacej s implementáciou projektu,
* nákup prevádzkových strojov, prístrojov a zariadenia vrátane prvého zaškolenia obsluhy (ak relevantné).

Zároveň je však v Prílohe č. 5 Zoznam oprávnených výdavkov pre tieto výdavky definovaná účtovná skupina 022 - Samostatné hnuteľné veci a súbory hnuteľných vecí. V zmysle Zákona č. 595/2003 Z.z. o dani z príjmov v znení neskorších predpisov je skupina 022 - samostatné hnuteľné veci, prípadne súbory hnuteľných vecí charakterizovaná ako veci, ktoré majú samostatné technicko-ekonomické určenie, ktorých vstupná cena ***je vyššia ako 1 700 eur*** a prevádzkovo-technické funkcie dlhšie ako jeden rok.

Na základe uvedeného nie je možné do tejto skupiny zaradiť majetok, ktorého obstarávacia cena je nižšia ako 1 700 €. Z toho vyplýva, že v rámci vybavenia učebne nebude možné financovať školské lavice, stoličky a pod. (hnuteľné veci, ktorých obstarávacia cena nedosahuje hodnotu 1 700 €). Zároveň máme za to, že majetok, ktorý spadá do skupiny s obstarávacou cenou do 1 700 € by bolo možné účtovať v rámci účtovnej triedy 028 - Drobný dlhodobý hmotný majetok, ktorá však nie je zaradená medzi oprávnené výdavky projektu.

Odpoveď:

V prípade, že obstarávacia cena majetku je nižšia ako 1700 €, ale doba použiteľnosti je dlhšia ako jeden rok, účtovná jednotka môže o takomto majetku účtovať ako o dlhodobom hmotnom majetku a to v nadväznosti na ustanovenie § 17, ods. 5 opatrenia MF SR č. MF/24342/2007-74 v aktuálnom znení, ktoré hovorí: Ako dlhodobý hmotný majetok možno účtovať aj drobný dlhodobý hmotný majetok, ktorého obstarávacia cena je ***nižšia ako suma ustanovená osobitným predpisom*** (zákon 595/2003 Z. z. v znení neskorších predpisov) pre dlhodobý hmotný majetok a doba použiteľnosti je ***dlhšia ako jeden rok***.

V nadväznosti na vyššie uvedené ustanovenia zákonov, ustanovenia vnútornej účtovnej smernice prijímateľa a **pri dodržaní všetkých podmienok definovaných príslušnými zákonmi a príručkou pre žiadateľa** môže byť **samostatný kus interiérového zariadenia (samostatne hnuteľná vec), ktorého obstarávacia cena je nižšia ako 1700€** považovaný za oprávnený výdavok.

Oprávnenosť výdavkov je stanovená v rámci Prílohy 5 výzvy, a to v rámci  skupiny oprávnených výdavkov 022 - samostatné hnuteľné vecí a súbory hnuteľných vecí.

Iné výdavky na vybavenie nie sú v rámci výzvy oprávnené. Žiadateľ účtuje výdavky v súlade so všeobecne platnými predpismi.

Otázka č. 26:

Je predpísaný zoznam didaktických pomôcok, ktoré môžeme v rámci jednotlivých učební nakupovať?

Odpoveď:

Presný zoznam didaktických pomôcok nie je predpísaný. Didaktické pomôcky (resp. učebné pomôcky) sú materiálno technickými pomôckami a sú súčasťou materiálno technického a priestorového zabezpečenia školy. Materiálno technické a priestorové zabezpečenie školy rámcovo vymedzuje Štátny vzdelávací program pre jednotlivé úrovne vzdelávania, ktorý je záväzný pre školy a na základe ktorého si konkrétna škola vypracováva Školský vzdelávací program.  Štátny vzdelávací program schválený Ministerstvom školstva pre jednotlivé úrovne vzdelávania vedy výskumu a športu SR stanovuje minimálny rozsah povinného materiálno-technického a priestorového zabezpečenia školy, ktorý musí škola zabezpečiť pre potreby realizácie vzdelávacieho programu.

Pojem didaktická pomôcka priamo nie je v platných právnych predpisoch definovaný, všeobecne možno pod týmto pojmom rozumieť vyučovací prostriedok, ktorý je priamym nositeľom informácií a vo vzdelávacom procese je možné ho uplatniť za účelom zlepšenia efektivity vzdelávacieho procesu zvýšením názornosti, šetrením času a spôsobilosťou ovplyvniť proces poznávania a skvalitniť priebeh aj výsledky učenia. Pre účely posúdenia vhodnosti konkrétnej pomôcky je možné zohľadniť aj platné vzdelávacie štandardy. Podľa zákona č. 596/2003 informáciu o pedagogicko-organizačnom a materiálno-technickom zabezpečení výchovno-vzdelávacieho procesu predkladá riaditeľ školy zriaďovateľovi na schválenie a rade školy na vyjadrenie.

Vhodnosť a účelnosť priestorov, materiálno-technického zabezpečenia a didaktickej techniky používaných vo výchovno-vzdelávacom procese v zmysle zákona č. 596/2003 Z.z. kontroluje štátna školská inšpekcia.

**STANOVENÉ BENCHMARKY**

Otázka č. 1:

Je možné si v rámci jazykovej učebne resp. knižnice zaobstarať aj iné zariadenie/vybavenie (didaktické prostriedky), alebo musí byť len to, čo je obsiahnuté v zozname oprávnených výdavkov (príloha 5)?

Odpoveď:

Žiadateľ pri stanovení rozpočtu projektu rámci výzvy na predkladanie projektových zámerov vychádza zo smerného ukazovateľa mernej investičnej náročnosti – benchmarku, kde sú pre jednotlivé učebne/knižnicu určené maximálne celkové oprávnené výdavky, a to na základe typizovaných zostáv pre jednotlivé kategórie. V rámci maximálnych celkových oprávnených výdavkov učebne/knižnice žiadateľ vypracuje návrh zostavy, ktorú plánuje realizovať v rámci projektu s celkovou sumou za učebňu/knižnicu. Navrhované materiálové a technické riešenie musí vychádzať zo štandardu uvádzaného v typizovanom riešení. V prípade, ak navrhované riešenie neobsahuje všetky komponenty zvažované v typizovanom riešení, žiadateľ tieto skutočnosti zohľadní pri stanovení výšky výdavkov na učebňu/knižnicu. Žiadateľ si môže v rámci projektu zaobstarať aj iné vybavenie ako je uvedené v benchmarku, ale toto vybavenie bude neoprávnené v rámci poskytnutia NFP.

Otázka č. 2:

V prípade Biologickej/chemickej učebne: tu sa myslí, že v rámci jedného projektového zámeru sa môže realizovať len biologická alebo chemická učebňa, alebo je možné realizovať obidve učebne (aj biologickú aj chemickú učebňu samostatne) v rámci jednej školy? Je možné v rámci tejto učebne žiadať aj biologicko-chemickú učebňu ako jednu učebňu?

Odpoveď:

Iba v tomto prípade je možné využiť 2 možnosti: realizovať obe učebne samostatne, chemickú aj biologickú, alebo realizovať len jednu učebňu spolu pri dodržaní výšky benchmarku, a to chemicko-biologickú.

Otázka č. 3:

Jedna zo škôl má požiadavku na učebňu - ktorá by bola kombináciou Chémie, Fyziky a Biológie - Prírodovedné laboratórium. Bol by tam mix pomôcok a vybavenia pre tieto predmety.  Je takáto možnosť reálna? Alebo je potrebné požiadať o 3 samostatné učebne?

Odpoveď:

V rámci uvedenej výzvy je na každý typ učebne s určenou kapacitou stanovený samostatný benchmark, ktorý počíta s obstaraním vybavenia pre samostatnú učebňu. Ako jedinú je možné skombinovať biologickú a chemickú učebňu (biologicko-chemickú) pri dodržaní stanoveného benchmarku. Vo vašom prípade je teda možné realizovať jednu biologicko-chemickú učebňu a jednu fyzikálnu učebňu.

Otázka č. 4:

Dodatočná investičná náročnosť na 1 žiaka: v oprávnených výdavkoch je nastavená výška dodatočnej investície na žiaka spolu s údajmi uvedenými v zátvorke. Napr. pri fyzikálnej učebni je dodatočná investícia 180 a uvedené, že je to len na žiacky stôl a stolička. Môže škola obstarať v rámci tejto učebne laboratórne pracovisko na žiaka, ak je učebňa nastavená napr. na 24 žiakov a je v takomto prípade nutnosť vyššieho počtu laboratórnych pracovísk ako je stanovený (8 ks)? Respektíve ako sa navyšuje typizovaná zostava učebne pri vyššom počte žiakov? Táto otázka sa týka aj ostatných odborných učební.

Odpoveď:

Výška dodatočnej investície na žiaka sa týka oprávnených výdavkov projektu uvedených v zátvorke. Žiadateľ môže z vlastných zdrojov realizovať navýšenie typizovanej zostavy učebne i o iné výdavky.

Otázka č. 5:

Otázka ohľadom PC, notebookov: je možné v rámci didaktických pomôcok obstarať počítače alebo notebooky pre žiakov aj v rámci iných učební ako IKT (napr. fyzikálna učebňa)?

Odpoveď:

Len zloženie typizovanej zostavy sa týka oprávnených výdavkov projektu. Žiadateľ môže z vlastných zdrojov realizovať navýšenie typizovanej zostavy učebne i o iné výdavky.

Otázka č. 6:

Môže žiadateľ žiadať vybavenie dvoch učební (fyzikálnu a biologicko-technickú) avšak tieto by boli v jednom spoločnom priestore učebne? Alebo platí kľúč jedna učebňa = jeden samostatný priestor?

Odpoveď:

V rámci uvedenej výzvy je na každý typ učebne s určenou kapacitou stanovený samostatný benchmark, ktorý počíta s obstaraním vybavenia pre samostatnú prevádzku učebne.  Ak základná škola zriadi v jednej učebni kombinovanú učebňu (fyzikálnu a biologicko-technickú),  výdavky na realizáciu takejto aktivity nie sú oprávnenými výdavkami v rámci výzvy s kódom IROP-PO2-SC222-PZ-2016-2.

Otázka č. 7:

Škola  má záujem zriadiť fyzikálnu učebňu a chemickú učebňu. Avšak v zozname oprávnených výdavkov k výzve na predkladanie PZ je **fyzikálna učebňa** a **biologická/chemická učebňa**. Môže si škola vybrať, že nepotrebuje biologickú učebňu a chce LEN chemickú učebňu?  Tým pádom benchmark ostane rovnaký tých 57 680 eur s DPH alebo sa zníži, keďže chcú len jednu z tých učební?

Odpoveď:

Škola si môže zriadiť fyzikálnu a chemickú učebňu. Uvedené hodnoty benchmarku biologická/(alebo)chemická platia rovnako pre chemickú a rovnako aj pre biologickú učebňu.

Otázka č. 8:

*Pre koľko žiakov je možné zriadiť odborné učebne?* V škole kvôli priestorovým obmedzeniam vyučujeme odborné predmety (napr. v IKT učebni) pre skupiny žiakov v počte 20, je možné žiadať pomôcky aj na tento počet žiakov?

Odpoveď:

Áno, v prípade ak žiadateľ vytvorí učebňu s vyšším počtom žiakov, pripočíta k benchmarku dodatočnú investičnú náročnosť na 1 žiaka  o  toľko žiakov, o koľko zvýši  počet  žiakov plánovaný v učebni  v porovnaní s hodnotou typizovanej zostavy - počet žiakov. Pri spracovaní projektu je potrebné vziať v úvahu príslušne platné legislatívne normy ako napr. vyhláška Ministerstva zdravotníctva Slovenskej republiky č. 527/2007 Z. z., kde je stanovená minimálna plocha na jedného žiaka a pod.

Otázka č. 9:

Je možné vytvoriť odbornú učebňu, ktorá slúži len pre potreby menšieho počtu žiakov ako je 16? Vo výzve v podmienkach oprávnenosti, bod. 29 sa uvádza *„V prípade vytvorenia odbornej učebne s vyššou/nižšou kapacitou ako 16 žiakov je možné pripočítať finančný ukazovateľ dodatočnej investičnej náročnosti na každého jedného žiaka“* – logicky nám z toho vyplýva, že by sa takto malo postupovať aj pri nižšom počte žiakov a suma napríklad v prípade IKT učebne vo výške 430 Eur sa od daného benchmarku odpočíta. Nie je to definitívne jasné, nakoľko vo výzve sa spomína pripočítanie, ale nie odpočítanie.

Odpoveď:

Uvažujete správne, v prípade ak žiadateľ vytvorí učebňu s nižším počtom žiakov odráta od benchmarku dodatočnú investičnú náročnosť na 1 žiaka  o  toľko žiakov, o koľko zníži  počet  žiakov plánovaný v učebni  od hodnoty 16.

Otázka č. 10:

Výpočet benchmarku na učebňu, ak bude mať menej ako 16 žiakov? Navrhovaný výpočet  (napr. IKT učebňa-klientské stanice bude mať 14 žiakov :  (benchmark 16.930€) - (2\*430€) =16.070€

Odpoveď:

Váš výpočet benchmarku je správny.

Otázka č. 11:

Musí žiadateľ žiadať o kompletnú typizovanú zostavu ako je uvedené v prílohe č.5? Musí byť učebňa po realizácii v podobe typizovanej zostavy (napr. ak má škola niektoré pomôcky nové, nebude ich obstarávať, no učebňa bude po realizácii kompletná), alebo sa škola môže rozhodnúť, že učebňu zmodernizuje len čiastočne (po realizácii budú v učebni len niektoré/len časť pomôcok)? Akým spôsobom sa určí benchnark, ak sa  bude v rámci chemickej učebne obstarávať napr. len digestor? (ostatné zariadenie ZŠ má, toto však chýba)

Odpoveď:

Žiadateľ pri stanovení rozpočtu projektu rámci výzvy na predkladanie projektových zámerov vychádza zo smerného ukazovateľa mernej investičnej náročnosti – benchmarku, kde sú pre jednotlivé učebne/knižnicu určené maximálne celkové oprávnené výdavky a to na základe typizovaných zostáv pre jednotlivé kategórie. V rámci maximálnych celkových oprávnených výdavkov učebne/knižnice žiadateľ vypracuje návrh zostavy, ktorú plánuje realizovať v rámci projektu s celkovou sumou za učebňu/knižnicu. Navrhované materiálové a technické riešenie musí vychádzať zo štandardu uvádzaného v typizovanom riešení. V prípade, ak navrhované riešenie neobsahuje všetky komponenty zvažované v typizovanom riešení, žiadateľ tieto skutočnosti zohľadní pri stanovení výšky výdavkov na učebňu/knižnicu. V  aktualizácii č. 1 výzvy zverejnenej 13. februára 2017 sú stanovené benchmarky na jednotlivé komponenty typizovaných zostáv odborných učební. Ak teda žiadateľ v rámci odbornej učebne/knižnice neobstaráva celú typizovanú zostavu, vzťahuje sa naňho benchmark stanovený pre túto odbornú učebňu/knižnicu ponížený o sumu benchmarkov neobstaraných komponentov. V rámci benchmarku pre chemicko/biologickú učebňu samotné zariadenie digestora nie je oprávnené. Keďže digestor sa nenachádza v typizovanej zostave benchmarku  je ho možné zaobstarať v rámci aktivity stavebno-technických úprav pre potreby obstarania učebni, ako pevne zabudovaný digestor.

Otázka č. 12:

Má typizovaná zostava pre jednotlivé učebne záväzný charakter alebo odporúčací?

Odpoveď:

Záväzný v zmysle stanovenia oprávnených výdavkov projektu, žiadateľ však môže v rámci projektu z vlastných zdrojov obstarať i iné vybavenie učebne

Otázka č. 13:

Ako je to s externými službami? Kde v rozpočte sa objavia? Jedná sa napr. o verejné obstarávanie, ktoré si žiadateľ nevie sám riešiť. A aké sú tam potom limity na manažéra VO?

Odpoveď:

Jedna sa o  nepriame výdavky projektu, mzdové výdavky, ak spĺňajú podmienky oprávnenosti podľa prílohy č.5 Výzvy a prílohy č.2b Príručky pre žiadateľa

Otázka č. 14:

V prípade, že bude predmetom projektu aktivita napr. jazyková učebňa, kde benchmark s DPH je 10.830,- EUR pre 16 žiakov je táto suma určujúca pre 16 setov načúvacích systémov, alebo je možné zvoliť napr. 10 žiakov a 10 systémov a skombinovať s výukovým softvérom alebo s interaktívnou tabuľou?

Odpoveď:

V prípade 10 žiakov sa musí stanoviť suma na benchmark pre 10 žiakov a to tak že od benchmarku sa odráta dodatočná investičná náročnosť na jedného žiaka, a to 6 krát. V rámci prílohy č. 5 je pre jazykovú učebňu zadefinovaná typizovaná zostava, kde sú stanovené jednotlivé komponenty. Komponenty nad rámec typizovanej zostavy sú neoprávneným výdavkom.

Otázka č. 15:

**Polytechnická učebňa -** Učebňa je pre 16 žiakov. Pracovísk **žiaka** je **5** (obrábanie dreva) +**5** (obrábanie kovov)+**3** (vŕtanie, pílenie a brúsenie), spolu teda **13**. Stoličiek pre žiaka je **16**. Zvyšní traja žiaci pracujú bez pracovného stola? Pre učiteľa je takisto jedno pracovisko na obrábanie kovov a dreva. Môžeme mu obstarať stoličku, aj napriek tomu, že v typizovanej zostave nie je uvedená?

Odpoveď:

Čo sa týka počtu pracovísk pre žiakov, tie sú v rámci typizovanej zostavy navrhnuté v počte 13 (5-5-3). Navrhnutý benchmark predpokladá, že na jednom pracovisku sa môžu zúčastňovať výučby aj viacerí žiaci. Ak nie je komponent v rámci zostavy uvedený, nie je možné ho v rámci oprávnených výdavkov obstarávať. Stolička je uvedená v typizovanej zostave „*pracovisko učiteľa*“.

Otázka č. 16:

V typizovanej zostave pre polytechnickú učebňu je 2x Pracovisko pre učiteľa. Nie je to chyba?

Odpoveď:

To že pracovisko učiteľa je uvedené v rámci typizovanej zostavy pre polytechnickú učebňu dvakrát, chyba nie je, a to z toho dôvodu, že jedna odrážka sa týka pracoviska učiteľa z pohľadu kancelárskych pomôcok (stôl, stolička, kontajner) a druhá odrážka sa týka vybavenia pracoviska učiteľa z pohľadu technického vybavenia zariadeniami na obrábanie dreva a kovov.

Otázka č. 17:

Knižnica **-** V limite na nábytok je uvedené: „stolička pre školského knihovníka“ – je možné mu obstarať aj stôl v rámci benchmarku? Podľa typizovanej zostavy potrebujeme 1 počítač pre knihovníka, 5 ks PC, 5 ks tablet, tlačiareň, kopírovací stroj, skener, televízor, DVD prehrávač – môžeme obstarať na IKT nábytok v rámci benchmarku, ak nie je v typizovanej zostave? V limite sú uvedené len stoly do študovne. V zostave je uvedené „tlačiareň, kopírovací stroj, skener“ – môže byť jedno multifunkčné zariadenie?

Odpoveď:

Ak nie je komponent v rámci zostavy uvedený, nie je možné ho v rámci oprávnených výdavkov obstarávať. V prípade, ak je v zostave tlačiareň, kopírovací stroj, skener“ – môže byť za oprávnené považované aj jedno multifunkčné zariadenie.

Otázka č. 18:

BIO/CHEM učebňa **-** Pre 16 žiakov má byť 8 laboratórnych pracovísk pre žiaka (sú jednomiestne alebo dvojmiestne?) + k tomu 8 žiackych stolov (= lavíc)  a 16 stoličiek? Znamená to teda, že v jednej učebni budú skombinované aj lavice, aj laboratórne stoly (aj keď v prílohe „Odporúčané učebné priestory a ich vybavenie“ – sú v typizovanej zostave len laboratórne stoly pre žiaka, nie lavice)? Rovnako je to nastavené v učebni FYZIKY**.**

Odpoveď:

Tak ako je to uvedené v rámci benchmarku sa jedná o kombináciu lavíc a laboratórnych stolov. Jednomiesnosť alebo viacmiesnosť nie je v rámci benchmarku stanovená. Kapacitne musí byť učebňa pre 16 žiakov. V takom duchu treba nakupovať zariadenia. V tejto súvislosti treba brať do úvahy aj vyučovací proces a učebné osnovy.

Otázka č. 19:

V BIO/CHEM učebni je bezpečnostná skriňa na chemikálie. Je možné obstarať aj skrine aj iného typu, nielen na chemikálie, ale aj na pomôcky?

Odpoveď:

V rámci benchmarku je potrebné počítať s bezpečnostnou skriňou na chemikálie. Pri laboratórnom pracovisku pre učiteľa je uvedený aj úložný priestor pre uskladnenie učebných pomôcok a prístrojov.

Otázka č. 20:

Je možné, aby si škola vybrala sama (prípadne aspoň do určitej miery) druh knižného fondu, alebo je uvedený zoznam knižných titulov, ktoré musí novovytvorená školská knižnica obsahovať?

Odpoveď:

Knižničný fond - definujeme ako súbor knižničných dokumentov vybraných, usporiadaných, odborne spracovaných, uchovávaných a sprístupňovaných v súlade s funkciami knižnice. Dokumenty podľa spôsobu uloženia informácií na nosiči členíme na:

- **a) písomné dokumenty**

- Písomné dokumenty členíme na knihy, periodiká a špeciálne dokumenty. Knihy rozdeľujeme na knižné monografie, jednorazové zborníky, učebnice, príručky, encyklopédie a slovníky. Periodiká rozdeľujeme na časopisy, noviny, periodické zborníky a ročenky. Medzi špeciálne dokumenty patria patentové spisy, normy, firemná literatúra a iné.

- **b) obrazové dokumenty**

- Obrazové dokumenty rozdeľujeme na grafiku, mapy a plány, fotografické dokumenty, výkresy a iné.

- **c) zvukové dokumenty**

- Zvukové dokumenty rozdeľujeme na gramofónové platne, magnetofónové pásky, cédečká a iné.

- **d) audiovizuálne dokumenty**

- Audiovizuálne dokumenty rozdeľujeme na zvukové filmy, videofilmy, videoklipy, dévedéčka, videokazety a iné.

-  **e) elektronické dokumenty**

-  Elektronické dokumenty rozdeľujeme na **databázy**, **elektronické seriály** a **digitálne dokumenty**.

Prikladáme link, kt. Vám môže pomôcť zorientovať sa v právnych a odborných otázkach týkajúcich sa zriadenia, zrušenia, zlúčenia, riadenia, činnosti a prevádzky školskej knižnice: <http://www.spgk.sk/?prirucka-pre-skolskeho-knihovnika>

Otázka č. 21:

Polytechnická učebňa benchmark 58.340,- EUR na samotné didaktické pomôcky limit 44.000,- EUR, ak žiadateľ by mal didaktické pomôcky vo výške 44.000,- EUR na vybavenie by mu ostalo 14.340,- EUR? Rozumiem tomu správne, že v benchamarku je zahrnutý aj limit práve pre didaktické pomôcky?

Odpoveď:

Áno, benchmark je limit pre celkové oprávnené výdavky na danú odbornú učebňu, vrátane didaktických pomôcok aj vybavenia.

Otázka č. 22:

Aké sú stanovené minimálne technické špecifikácie (napr. PC) pri IKT učebniach?

Odpoveď:

Minimálne technické špecifikácie nie sú vo výzve stanovené.

Otázka č. 23:

Ako bude posudzovaný stav, ak žiadateľ predloží do zámeru a následne i žiadosti odbornú učebňu so štandardným počtom žiakov 16, no počas realizácie projektu sa rozhodne rozšíriť učebňu napr. na 26 žiakov? Výdavky s rozšírením vnímame ako neoprávnené a žiadateľ si ich bude sám financovať. Spôsobí dodatočné rozšírenie učebne dáky problém?

Odpoveď:

Žiadateľ je povinný realizovať projekt v rozsahu definovanom v ŽoNFP (resp. následne v Zmluve o poskytnutí NFP) a zabezpečiť udržateľnosť projektu počas stanoveného obdobia za podmienok určených v Zmluve. Pokiaľ žiadateľ rozšíri počet žiakov v učebni počas obdobia realizácie projektu, tento rozsah je nad rámec povinností žiadateľa a žiadateľ v ňom nie je limitovaný. Výdavky nad rámec projektu budú neoprávnené.

Otázka č. 24:

Je možné uplatňovať finančný ukazovateľ dodatočnej investičnej náročnosti aj na jednotlivé komponenty zostavy, alebo len na celú zostavu?

Odpoveď:

Aj na jednotlivé komponenty. Výdavky, ktorých sa finančný ukazovateľ dodatočnej investičnej náročnosti na 1 žiaka týka, sú uvedené v zátvorke za jeho hodnotou (tabuľka na s. 3-4, Príloha č. 5 výzvy – Zoznam oprávnených výdavkov).

**PREDLOŽENIE PROJEKTOVÉHO ZÁMERU**

Otázka č. 1:

Majetkovo-právne vzťahy: V rámci podmienky, že žiadateľ má vysporiadané vzťahy a povolenia na realizáciu aktivít  projektu je potrebná príloha katastrálnej mapy a nákres priestorového riešenia projektu. Je tento nákres priestorového riešenia potrebný pri každej aktivite bez ohľadu na to, či sa riešia stavebné úpravy? Ak sa neriešia stavebné úpravy priestorov, ale v rámci učebne sa realizuje len nákup didaktických pomôcok a zariadenia učebne, je aj v tomto prípade potrebný nákres priestorového riešenia projektu?

Odpoveď:

Áno, odpoveď na Vašu otázku definuje  Príručka pre žiadateľa o poskytnutie nenávratného finančného príspevku, v kapitole 2 Podmienky poskytnutia príspevku, jej podkapitoly 2.9 Podmienky poskytnutia príspevku a forma ich overenia, pod podmienkou č. 24 má Projektový zámer obsahovať bod c) Nákres priestorového riešenia projektu – Ak sa neriešia stavebné úpravy v rámci projektu budovy školy žiadateľ vyznačí miestnosť, ktorá bude dovybavená ako učebňa/knižnica, prípadne vyznačí aj rozmiestnenie zariadenia učebne/knižnice, ak je to možné.

Otázka č. 2:

V rámci povinných príloh PZ, bod 22 je požadovaná príloha: Nákres priestorového riešenia projektu. Je postačujúci v prípade jednoduchých stavebno-technických úprav aj **rukou spravený nákres** priestorového riešenia? - čiže nie v kresliarskom programe? (pri PZ)

Odpoveď:

Áno.

Otázka č. 3:

Je možné, aby cenu za vybavenie stanovila autorizovaná osoba/projektant?

Odpoveď:

Výzva na predkladanie PZ IROP-PO2-SC222-PZ-2016-2 neurčuje spôsob stanovenia rozpočtu. Rozpočet za celok však nesmie prekročiť stanovený benchmark, príp. benchmark zohľadnený len pre predmety, ktoré žiadateľ bude obstarávať. Žiadateľ môže stanoviť rozpočet aj autorizovanou osobou/projektantom.

Otázka č. 4:

Ako máme stanoviť cenu na stavebné práce? Môžeme ju stanoviť odhadom, nakoľko vo výzve nie je stanovený benchmark? Alebo musí cenu stanoviť autorizovaná osoba potvrdením stavebného rozpočtu?

Odpoveď:

Výzva na predkladanie PZ IROP-PO2-SC222-PZ-2016-2 neurčuje spôsob stanovenia rozpočtu. Kvôli presnosti odporúčame rozpočet určiť autorizovanou osobou, avšak rozpočet je možné stanoviť aj odhadom, príp. aj prieskumom trhu. Upozorňujeme, že výška rozpočtu však bude relevantná pri predkladaní žiadostí o NFP (V porovnaní s posudzovaným PZ nie je možné v následne predloženej žiadosti o NFP zmeniť rozsah nasledovných údajov, a to: a) hodnoty merateľných ukazovateľov žiadosti o NFP znížiť o viac ako 10%, b) výška oprávnených výdavkov projektu v žiadosti o NFP zvýšiť o viac ako 15%,  c) zmeny hlavných aktivít, ktorými by došlo k zmene povahy projektu vzhľadom na výsledky podpory IROP v rámci špecifického cieľa danej investičnej priority.

Otázka č. 5:

Existujú percentuálne limity na stavebné práce z OV? (prípadne z benchmarku)

Odpoveď:

Percentuálne limity na stavebné práce nie sú stanovené, pričom v rámci výzvy predstavujú celkové oprávnené výdavky na projekt spolu s benchmarkom 180.000 – 200.000,- EUR v závislosti od žiadateľa.

Dovoľujeme si Vás upozorniť, že stavebné práce sú oprávnenými výdavkami len za podmienky, že sú nevyhnutne potrebné k realizácii oprávnených aktivít.

Otázka č. 6:

Merateľné ukazovatele (príloha 4 výzvy) - ukazovateľ **P0069 Kapacita podporenej školskej infraštruktúry ZŠ**. Jedná sa tu o **celkový počet žiakov na ŽS** (ku dňu podania PZ) alebo o **odhadovaný počet žiakov**, ktorí budú po obstaraní používať obstaraný majetok (napr. IKT učebňu)?

Odpoveď:

Definícia ukazovateľa: Počet užívateľov, ktorí môžu používať nové alebo zlepšené zariadenia základných škôl. "Užívatelia" sú v tomto kontexte deti, nie učitelia, rodičia alebo iné osoby, ktoré môžu používať príslušné zariadenia. Meria nominálnu kapacitu, t.j. počet možných užívateľov, ktorý je zvyčajne vyšší alebo sa rovná počtu skutočných užívateľov. Ukazovateľ sa vypočíta ako súčet počtu "užívateľov" podporenej vzdelávacej infraštruktúry v dôsledku realizácie projektov. Počet sa bude zisťovať na základe monitorovacích správ a z výstupných zostáv ITMS. Žiadateľ uvedie celkový počet žiakov na ZŠ po skončení realizácie projektu.

Otázka č. 7:

Merateľný ukazovateľ **P0327 - Počet podporených ZŠ**. Tento MU stále bude mať hodnotu 1 - keďže v rámci 1 PZ je podporená len 1 ZŠ. Rozumieme tomu správne?

Odpoveď:

Áno.

Otázka č. 8:

**Formulár PZ** - 2. Identifikácia organizačnej zložky zodpovednej za realizáciu projektu. - Treba tu vyplniť ZŠ, kde sa bude projekt realizovať, alebo nechať prázdne? (**Žiadateľom je obec** - jej údaje však sú vyplnené v bode 1. PZ)

Odpoveď:

Žiadateľ vyplní túto časť formulára PZ v prípade, ak za žiadateľa s právnou subjektivitou bude vecný výkon realizácie zabezpečovať organizačná zložka, ktorá vystupuje samostatne, ale nemá vlastnú právnu subjektivitu.

Otázka č. 9:

Sú projekty v rámci tejto výzvy považované za projekty generujúce príjem ?

Odpoveď:

Posúdenie toho, či ide o projekt generujúci príjem, vychádza z predloženého  projektu na základe finančnej analýzy projektu.

Otázka č. 10:

Aký by mal byť rozsah dokumentácie pri stavebných prácach - úpravách?

Odpoveď:

Je nutné sa riadiť zákonom 237/2000, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný  zákon), a ďalšou príslušnou platnou legislatívou, pričom v ***Príručke pre žiadateľa o poskytnutí nenávratného finančného príspevku, Integrovaný regionálny operačný program 2014 – 2020, Prioritná os 1, 2, 4, 6****,* v časti *Kategória podmienok poskytnutia príspevku: ĎALŠIE PODMIENKY POSKYTNUTIA PRÍSPEVKU,* v jej podmienke č. 24 - *Podmienka, že žiadateľ má vysporiadané majetkovo-právne vzťahy a povolenia na realizáciu aktivít projektu* sú menované *Žiadosť o NFP:* a jej prílohy, konkrétne *Príloha ŽoNFP: bod c)  Projektová dokumentácia stavby (overená autorizovanou osobou) vrátane výkazu výmer,* sa uvádza nasledovné:

*„Žiadateľ predkladá projektovú dokumentáciu, minimálne v stupni PD, na základe ktorej bolo vydané právoplatné stavebné povolenie alebo oznámenie príslušného stavebného úradu, že nemá námietky voči predloženému stavebnému ohláseniu. V prípade, keď je riešená len časť objektu, resp. v prípade projektov rozširovania existujúcich budov, je nevyhnutné graficky vyznačiť ktorých častí sa týka realizácia projektu (toto označenie je postačujúce zaznačiť vo výkrese celkovej situácie stavby, resp. v pohľadoch.)“*

Otázka č. 11:

Je potrebné presne zadefinovať z čoho bude pozostávať knižničný fond, ak žiadateľ plánuje realizovať aktivitu pod písmenom b)?

Odpoveď:

V projektovom zámere nie. Až pri podaní ŽoNFP bude žiadateľ predkladať položkový rozpočet projektu.

Otázka č. 12:

Je potrebné pri predkladaní projektového zámeru rozpísať, aké konkrétne didaktické pomôcky budeme nakupovať?

Odpoveď:

Prílohou predkladaného PZ nie je podrobný položkový rozpočet, ten je súčasťou predkladania ŽoNFP. Žiadateľ uvedie len skupinu výdavkov a sumu položky, ktorá nesmie prekročiť finančný limit uvedený vo výzve.

Otázka č. 13:

Je potrebné výdavky v rozpočte rozdeliť na vybavenie učebne a na didaktické pomôcky?

Odpoveď:

Odporúčame výdavky rozdeliť v rozpočte na vybavenie učebne a didaktické pomôcky.

Otázka č. 14:

Je potrebné realizovať prieskum trhu už vo fáze prípravy projektového zámeru, ak znížime limit na didaktické pomôcky, resp. ak znížime cenu za obstaranie konkrétnej učebne?

Odpoveď:

Vo fáze prípravy projektového zámeru nie je potrebné realizovať prieskum trhu. Zároveň upozorňujeme, že výšku celkových oprávnených výdavkov projektu v ŽoNFP nie je možné  zvýšiť o viac ako 15%.

Zároveň by mal žiadateľ do PZ uviesť dôvod zníženia benchmarku.

Otázka č. 15:

V špecifikácii oprávnených výdavkov v zmysle EKRK je uvedený "Nákup výpočtovej techniky" a "Modernizácia výpočtovej techniky". Aký je v tom rozdiel? Ak by sme modernizovali existujúcu učebňu IKT na škole a chceli tam zakúpiť nové počítače miesto tých z roku 2004, bola by to modernizácia alebo nákup výpočtovej techniky?

Odpoveď:

Nákup nových počítačov patrí do výdavkovej kategórie 713002 Nákup výpočtovej techniky. Odporúčame sa oboznámiť s Metodickým usmernením MF SR č. MF/010175/2004-42 zo dňa 8. Decembra 2004 a vysvetlivkami k ekonomickej klasifikácii rozpočtovej klasifikácie (dostupné na adrese: <http://www.finance.gov.sk/Default.aspx?CatID=6814>)

**PODMIENKY POSKYTNUTIA PRÍSPEVKU**

Otázka č. 1:

Touto cestou by som si Vás dovolila osloviť s požiadavkou o usmernenie, ako odpovedať žiadateľovi v nasledovnom prípade ohľadom splnenia podmienky **zamedzenia duplicitného financovania** v rámci výzvy na predkladanie PZ IROP-PO2-SC222-PZ-2016-2 (ZŠ):

ZŠ v roku 2006 dostala dotáciu na notebook do jazykovej učebne (pre učiteľa) s nasledovnou konfiguráciou: Notebook - CPU Intel T2050 CoreDuo, 512 MB DDRAM, 80 GB, HDD, 15´TFT, GMA 950, VGA, DVD/RW, modem netcard, soundcard, WiFi, Bluetoth, 2xUSB, battery 6xLiOn, OEM MS WIN XP.

V rámci plánovaného projektového zámeru by žiadateľ chcel obstarať digitálne jazykové laboratórium: **žiacke klientské stanice** a **učiteľskú riadiacu stanicu** (riadiaci softvér). Riadiaci softvér má nasledovné minimálne požiadavky na konfiguráciu: notebook/PC s procesorom min. Intel  i3, min. 6GB RAM, pevný disk min. 1TB, grafická karta s vlastnou pamäťou min. 2GB, optická mechanika min. DVD-RW, WiFi 802.11 b/g/n, Bluetooth, HDMI, min. 1x USB 3.0, 1x RJ45, OS WIN 10 SK.  
Nakoľko v roku 2006 obstaraný Notebook (hardvér) nespĺňa uvedenú špecifikáciu, preto riadiaci softvér na ňom nebude fungovať. Bude v takomto prípade je oprávneným výdavkom obstaranie nového hardvéru (notebook/PC pre riadiaci softvér - pre učiteľa)?

Odpoveď:

Ako uvádza žiadateľ, PC bolo obstarané v roku 2006 - toto PC je zastarané a nemôže vyhovovať požiadavkám kladeným na výpočtovú techniku v roku 2017.

V rámci benchmarku nie je základný softvér definovaný. Žiadateľ môže v súlade so vzdelávacím procesom využiť aj položku „ďalší e-learning softvér“.

**VEREJNÉ OBSTARÁVANIE**

Otázka č. 1:

Naša otázka sa týka procesu verejného obstarávania. Žiadateľom v PZ  je mesto, ktoré žiada pre ZŠ obstaranie funkčnej učebne. ZŠ má svoje IČO, svoju právnu subjektivitu. Kto má urobiť verejné obstarávanie – celý proces od  „Určenia predpokladanej hodnoty zákazky“? Mesto, alebo musí ZŠ?

Odpoveď:

Podľa Príručky pre prijímateľa „*Od nadobudnutia účinnosti zmluvy o poskytnutí NFP* ***sa žiadateľ stáva prijímateľom*** *a zaväzuje sa dodržiavať ustanovenia zmluvy o poskytnutí NFP.*“ Ďalej sa uvádza „*Prijímateľ je povinný postupovať pri zadávaní zákaziek na dodanie tovarov, uskutočnenie stavebných prác a poskytnutie služieb potrebných pre realizáciu aktivít projektu v súlade so ZVO*.“ Taktiež v zmysle § 3 ods. 2 písm. b) Zákona 292/2014  Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov je prijímateľom osoba od nadobudnutia účinnosti zmluvy alebo právoplatnosti rozhodnutia podľa § 16 ods. 2, ktorej bola schválená žiadosť v konaní podľa tohto zákona. Na základe vyššie uvedených **verejné obstarávanie musí realizovať žiadateľ**.

Otázka č. 2:

Je potrebné robiť prieskum trhových cien pri stanovovaní cien jednotlivých položiek zariadenia učební? (pri plánovaní rozpočtu PZ)

Odpoveď:

Nie je to povinnosť, avšak odporúčame si orientačný prieskum trhu vykonať, nakoľko rozpočet predložený v rámci PZ bude vstupovať následne do žiadosti o NFP, kde musia byť dodržané limity/benchmarky v rámci výzvy.

Otázka č. 3:

Nikde som sa nedočítala o podmienke, že musí byť začaté VO. Nie je daná takáto podmienka?

Odpoveď:

V rámci vyhlásenej výzvy č. IROP-PO2-SC222-PZ-2016-2 sa neuplatňuje podmienka začatia, resp. predloženia dokumentácie VO v čase predkladania PZ.